LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL SAVARANKIŠKAI DIRBANČIŲ ASMENŲ PATIKRINIMŲ STATYBVIETĖSE

KONTROLINIO KLAUSIMYNO PATVIRTINIMO

2022 m. kovo 24 d. Nr. EV-101

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais bei įgyvendindamas Lietuvos Respublikos darbuotojų saugos ir sveikatos įstatymo Nr. IX-1672 4, 15 straipsnių ir priedo pakeitimo įstatymą Nr. XIV-551 bei Lietuvos Respublikos valstybinės darbo inspekcijos įstatymo Nr. IX-1768 1, 4, 8, 9, 11 straipsnių, priedo pakeitimo ir įstatymo papildymo 111 straipsniu įstatymą Nr. XIV-552:

1. T v i r t i n u Savarankiškai dirbančių asmenų patikrinimų statybvietėse kontrolinį klausimyną (pridedama).

2. N u r o d a u Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) darbo inspektoriams naudoti šio įsakymo 1 punkte nurodytąjį kontrolinį klausimyną atliekant savarankiškai dirbančių asmenų, kuriems taikomi darbuotojų saugos ir sveikatos teisės aktų reikalavimai, savarankiškos veiklos atitikties šiems reikalavimams patikrinimus.

3. N u s t a t a u, kad šio įsakymo 1 ir 2 punktai įsigalioja 2022 m. gegužės 1 d.

4. P a v e d u:

4.1. VDI Informacinių technologijų ir dokumentų valdymo skyriaus vedėjui organizuoti:

4.1.1. šio įsakymo ir juo patvirtinto kontrolinio klausimyno paskelbimą Teisės aktų registre bei VDI interneto išorės svetainėje;

4.1.2. kontrolinio klausimyno naujos formos programavimą VDI Darbo sąlygų darbo vietose nuolatinės stebėsenos informacinėje sistemoje (DSS IS) iki 2022 m. balandžio 29 d.;

4.2. VDI Administravimo bei Darbuotojų saugos ir sveikatos skyrių vedėjams iki 2022 m. balandžio 15 d. organizuoti visuomenės informavimą apie savarankiškai dirbančių asmenų, kuriems taikomi darbuotojų saugos ir sveikatos teisės aktų reikalavimai, savarankiškos veiklos atitikties šiems reikalavimams kontrolės pagrindinius aspektus bei šio įsakymo 1 punkte nurodytojo kontrolinio klausimyno išplatinimą socialiniams partneriams;

4.3. VDI Biudžeto ir veiklos planavimo skyriaus vedėjui organizuoti teminės ataskaitos pagal šio įsakymo 1 punkte nurodytąjį kontrolinį klausimyną parengimą VDI Darbo sąlygų darbo vietose nuolatinės stebėsenos informacinėje sistemoje (DSS IS) iki 2022 m. gegužės 5 d.;

4.4. VDI Darbuotojų saugos ir sveikatos, Biudžeto ir veiklos planavimo, Administravimo bei teritorinių skyrių vedėjams supažindinti jų vadovaujamų skyrių darbo inspektorius ir kitus darbuotojus (VDI Administravimo skyriuje – tik komunikacijos specialistus) su šio įsakymo nuostatomis;

4.5. įsakymo vykdymo kontrolę Lietuvos Respublikos vyriausiojo valstybinio darbo inspektoriaus pavaduotojui ir VDI kancleriui pagal jų administravimo sritį.

Lietuvos Respublikos vyriausiasis valstybinis

darbo inspektorius	Jonas Gricius